钦定古今图书集成/明伦汇编/氏族典/第179卷 > 《廖用贤尚友录》 > 边荣
## 钦定古今图书集成/明伦汇编/氏族典/第179卷 > 《廖用贤尚友录》 > 边荣

按《宋书沈攸之传》：“攸之在郢州，仓曹参军事边荣为
府录事所辱，攸之自为荣鞭杀录事。攸之自江陵下，
以荣为留府司马守城。张敬儿将至，人或说之，使诣
敬儿降。荣曰：‘受沈公厚恩，共如此大事，一朝缓急，便
改易本心，不能行也’。城败，见敬儿，敬儿问曰：‘边公何
不早来’？荣曰：‘沈公见留守城，而委城求活，所不忍也。
本不蕲生，何须见问’？”敬儿曰：“死何难得！”命斩之，欢笑而去，容无异色。荣，金城人也。